CELEX: 32018D0059
Language: bg
Date: 2018-01-11 00:00:00
Title: Решение (ЕС) 2018/59 на Комисията от 11 януари 2018 година за изменение на Решение 2009/300/ЕО по отношение на съдържанието и срока на валидност на екологичните критерии за присъждане на знака за екомаркировка на ЕС на телевизори (нотифицирано под номер С(2018) 6) (Текст от значение за ЕИП. )

13.1.2018   
               
               
                  BG
               
               
                  Официален вестник на Европейския съюз
               
               
                  L 10/17
               
            РЕШЕНИЕ (ЕС) 2018/59 НА КОМИСИЯТА
      от 11 януари 2018 година
      за изменение на Решение 2009/300/ЕО по отношение на съдържанието и срока на валидност на екологичните критерии за присъждане на знака за екомаркировка на ЕС на телевизори
      
         
            (нотифицирано под номер С(2018) 6)
         
      
      (текст от значение за ЕИП)
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕО) № 66/2010 на Европейския парламент и на Съвета от 25 ноември 2009 г. относно екомаркировката на ЕС (1), и по-специално член 8, параграфи 2 и 3 от него,
      след консултация със Съвета по екомаркировка на Европейския съюз,
      като има предвид, че:
      
                  (1)
               
               
                  В Решение 2009/300/ЕО на Комисията (2) бяха установени специфични екологични критерии, както и изисквания за оценяване и удостоверяване на продуктовата група „телевизори“.
               
            
                  (2)
               
               
                  Срокът на валидност на сегашните екологични критерии и свързаните с тях изисквания за оценяване и удостоверяване, установени в Решение 2009/300/ЕО, изтича на 31 декември 2017 г.
               
            
                  (3)
               
               
                  Първият установен в Решение 2009/300/ЕО критерий, който се отнася до икономиите на енергия, се основава на съществуващите изисквания за енергийно етикетиране и екопроектиране на телевизори, посочени в Регламент (ЕО) № 642/2009 на Комисията (3). В резултат на това екомаркировката на ЕС понастоящем се присъжда на телевизорите, които са етикетирани с енергиен клас B съгласно схемата за енергийно етикетиране на телевизори, установена в Делегиран регламент (ЕС) № 1062/2010 на Комисията (4) („схемата за енергийно етикетиране“). Енергиен клас B обаче не е най-ефективният клас на пазара на Съюза. Поради това е необходимо първият критерий в Решение 2009/300/ЕО да бъде актуализиран така, че да се гарантира присъждането на екомаркировката на ЕС на продукти, които са енергийноефективни.
               
            
                  (4)
               
               
                  Беше направено предложение за замяна най-късно през 2019 г. на съществуващите изисквания за енергийно етикетиране и екопроектиране на телевизори с нов набор от изисквания (5), което обаче все още не е прието. До приемането на това предложение установеният в Решение 2009/300/ЕО критерий, отнасящ се до икономиите на енергия, следва да бъде изменен, така че да препраща към по-високите енергийни класове в настоящия вариант на схемата за енергийно етикетиране.
               
            
                  (5)
               
               
                  Беше извършена оценка, която потвърди важността и целесъобразността както на предложеното изменение на критерия, отнасящ се до икономиите на енергия, така и на останалите екологични критерии за телевизори и свързаните с тях изисквания за оценяване и удостоверяване, установени в Решение 2009/300/ЕО. След приемане на предложените нови изисквания за енергийно етикетиране и екопроектиране на телевизори се предвижда преразглеждане на критериите за екомаркировка.
               
            
                  (6)
               
               
                  Поради причините, посочени в съображения 4 и 5, и с цел да се предостави достатъчно време за преразглеждане на действащите в момента екологични критерии след приемане на предложените нови изисквания за енергийно етикетиране и екопроектиране, измененият по силата на настоящото решение срок на действие на съществуващите критерии и свързаните с тях изисквания за оценяване и удостоверяване следва да бъде удължен до 31 декември 2019 г.
               
            
                  (7)
               
               
                  Поради това Решение 2009/300/ЕО следва да бъде съответно изменено.
               
            
                  (8)
               
               
                  Следва да се предостави преходен период за подаване на заявленията и лицензите, обхванати от критериите в Решение 2009/300/ЕО, за да се осигури достатъчно време на техните титуляри и на заявителите да се адаптират към промените в критерия, отнасящ се до икономиите на енергия.
               
            
                  (9)
               
               
                  Предвидените в настоящото решение мерки са в съответствие със становището на комитета, създаден съгласно член 16 от Регламент (ЕО) № 66/2010,
               
            ПРИЕ НАСТОЯЩОТО РЕШЕНИЕ:
      Член 1
      Член 3 от Решение 2009/300/ЕО се заменя със следното:
      
         „Член 3
         Екологичните критерии за продуктовата група „телевизори“ и свързаните с тях изисквания за оценяване и удостоверяване са валидни до 31 декември 2019 г.“
      
      Член 2
      Приложението към Решение 2009/300/ЕО се изменя, както е посочено в приложението към настоящото решение.
      Член 3
      1.   Подадените преди датата на приемане на настоящото решение заявления за екомаркировка на ЕС за продукти, попадащи в продуктовата група „телевизори“, се разглеждат в съответствие с условията, определени във варианта на Решение 2009/300/ЕО, който е в сила на датата, непосредствено предшестваща датата на приемане на настоящото решение („предходния вариант на Решение 2009/300/ЕО“).
      2.   Заявленията за екомаркировка на ЕС за продукти, попадащи в продуктовата група „телевизори“, които са подадени в срок от един месец, считано от датата на приемане на настоящото решение, могат да се основават на критериите, установени в предходния вариант на Решение 2009/300/ЕО, или на критериите във варианта на същото решение, изменено с настоящото решение.
      3.   Лицензите за екомаркировка на ЕС, които са присъдени в съответствие с критериите, установени в предходния вариант на Решение 2009/300/ЕО, могат да бъдат използвани в продължение на 6 месеца от датата на приемане на настоящото решение.
      Член 4
      Адресати на настоящото решение са държавите членки.
      
         Съставено в Брюксел на 11 януари 2018 година.
         
            
               За Комисията
            
            Karmenu VELLA
            
               Член на Комисията
            
         
      
      
         (1)  ОВ L 27, 30.1.2010 г., стр. 1.
      
         (2)  Решение 2009/300/ЕО на Комисията от 12 март 2009 г. за установяване на ревизирани екологични критерии за присъждане на знака за екомаркировка на Общността на телевизори (ОВ L 82, 28.3.2009 г., стр. 3).
      
         (3)  Регламент (ЕО) № 642/2009 на Комисията от 22 юли 2009 г. за прилагане на Директива 2005/32/ЕО на Европейския парламент и на Съвета по отношение на изискванията за екопроектиране на телевизори (ОВ L 191, 23.7.2009 г., стр. 42).
      
         (4)  Делегиран регламент (ЕС) № 1062/2010 на Комисията от 28 септември 2010 г. за допълване на Директива 2010/30/ЕС на Европейския парламент и на Съвета във връзка с енергийното етикетиране на телевизори (ОВ L 314, 30.11.2010 г., стр. 64).
      
         (5)  COM(2016) 773 final. http://eur-lex.europa.eu/legal-content/BG/TXT/?qid=1490877945963&uri=CELEX:52016DC0773
      
         ПРИЛОЖЕНИЕ
         В приложението към Решение 2009/300/ЕО критерий 1 („Икономии на енергия“) се изменя, както следва:
         
                     1)
                  
                  
                     В буква б) („Максимална консумация на енергия“) „≤ 200 W“ се заменя с „≤ 100 W“.
                  
               
                     2)
                  
                  
                     В буква в) („Енергийна ефективност“) четирите алинеи се заменят със следното:
                     „Телевизорите трябва да отговарят на спецификациите на индекса на енергийна ефективност, посочени в приложение I към Делегиран регламент (ЕС) № 1062/2010 на Комисията (*1), за определения по-долу клас на енергийна ефективност или за клас с по-висока енергийна ефективност:
                     
                                 i)
                              
                              
                                 клас на енергийна ефективност А за уреди с видим диагонал на екрана ≤ 90 cm (или 35,4 инча);
                              
                           
                                 ii)
                              
                              
                                 клас на енергийна ефективност A+ (A за UHD) за уреди с видим диагонал на екрана > 90 cm (или 35,4 инча) и < 120 cm (или 47,2 инча);
                              
                           
                                 iii)
                              
                              
                                 клас на енергийна ефективност A++ (A+ за UHD) за уреди с видим диагонал на екрана ≥ 120 cm (или 47,2 инча).
                              
                           За целите на настоящата буква „UHD“ означава „Ultra High Definition“ (свръхвисока разделителна способност), която е стандартизирана (*2) с две стойности — 3 840 × 2 160 (UHD-4K) или 7 680 × 4 320 (UHD-8K) пиксела.
                     
                        (*1)  Делегиран регламент (ЕС) № 1062/2010 на Комисията от 28 септември 2010 г. за допълване на Директива 2010/30/ЕС на Европейския парламент и на Съвета във връзка с енергийното етикетиране на телевизори (ОВ L 314, 30.11.2010 г., стр. 64)."
						
                     
                        (*2)  Препоръка (ITU-R) BT.2020 на Международния съюз по далекосъобщения.“"
						
                  
               
                     3)
                  
                  
                     В раздела, озаглавен „Оценяване и удостоверяване (букви от а) до в)“:
                     
                                 а)
                              
                              
                                 първата алинея се заменя със следното:
                                 „Заявителят представя протокол от изпитванията на модела (моделите) телевизори, който обхваща изпитването, проведено съгласно стандарт EN 50564 с цел изпълнение на условията по буква а), и изпитванията, при които са използвани процедурите и методите за измерване, посочени в параграфи 1 и 2 от приложение VII към Делегиран регламент (ЕС) № 1062/2010, с цел изпълнение на условията по букви б) и в). В доклада трябва също така да се посочат класът на енергийна ефективност и видимият диагонал на екрана.“;
                              
                           
                                 б)
                              
                              
                                 третата алинея се заличава.